സ്വര്ണക്കടത്ത്: സ്വപ്നയ്ക്കെതിരായ കോഫെപോസ ഹൈക്കോടതി റദ്ദാക്കി കൊച്ചി: നയതന്ത്ര ചാനല് വഴിയുള്ള സ്വര്ണക്കടത്തു കേസിലെ മുഖ്യപ്രതി സ്വപ്ന സുരേഷിനെ കോഫെപോസ നിയമപ്രകാരം കരുതല് തടങ്കലിലാക്കിയ ഉത്തരവ് ഹൈക്കോടതി റദ്ദാക്കി. ഒരു വര്ഷത്തെ കരുതല് തടങ്കല് 11ന് അവസാനിക്കാനിരിക്കെയാണ് നടപടിക്രമങ്ങളിലെ വീഴ്ച ചൂണ്ടിക്കാട്ടി സ്വപ്നയുടെ അമ്മ കുമാരി പ്രഭ നല്കിയ ഹര്ജിയില് ജസ്റ്റീസ് എ.കെ. ജയശങ്കരന് നമ്ബ്യാര്, ജസ്റ്റീസ് സി.പി. മുഹമ്മദ് നിയാസ് എന്നിവരുള്പ്പെട്ട ഡിവിഷന് ബെഞ്ചിന്റെ തീരുമാനം. സ്വപ്നയുടെ കരുതല് തടങ്കല് റദ്ദാക്കിയെങ്കിലും എന്ഐഎ കേസില് ജാമ്യം ലഭിച്ചിട്ടില്ലാത്തതിനാല് ജയിലില് തുടരേണ്ടിവരും.സ്വപ്നയെ 2020 ഒക്ടോബര് 11നാണ് കോഫെപോസ നിയമപ്രകാരം കരുതല് തടങ്കലിലാക്കിയത്. സ്വര്ണക്കടത്തുമായി ബന്ധപ്പെട്ട യുഎപിഎ കേസില് സ്വപ്നയുടെ ജാമ്യാപേക്ഷ എന്ഐഎ കോടതി 2020 ഓഗസ്റ്റ് 10ന് തള്ളിയെന്ന വിവരം കരുതല് തടങ്കല് അപേക്ഷ പരിഗണിച്ച അഥോറിറ്റിയെ കസ്റ്റംസ് അറിയിച്ചില്ല. ഈ നടപടി ഗൗരവമുള്ളതാണ്. യുഎപിഎ കേസില് സ്വപ്നയുടെ ജാമ്യാപേക്ഷ തള്ളിയതും കോഫെപോസ ചുമത്തുന്നതുവരെ പുതിയ ജാമ്യാപേക്ഷ നല്കാതിരുന്നതും അറിയിച്ചിരുന്നെങ്കില് ഇതുകൂടി പരിഗണിച്ചു കരുതല് തടങ്കല് എന്തിനു ചുമത്തണമെന്ന് വ്യക്തമാക്കുമായിരുന്നു, അതുണ്ടായില്ല. സ്വപ്നയുടെ കരുതല് തടങ്കല് കാലാവധി രണ്ടു ദിവസത്തിനകം കഴിയുമെങ്കിലും നിയമവാഴ്ച സംരക്ഷിക്കാനുള്ള ഭരണഘടനാ ബാധ്യതയുള്ളതിനാല് ഉത്തരവ് നിയമപരമല്ലെന്ന് വിലയിരുത്തി റദ്ദാക്കുന്നുവെന്ന് കോടതി വ്യക്തമാക്കി.എന്നാല്, കേസിലെ ഒന്നാം പ്രതി പി.എസ്. സരിത്തിനെ കരുതല് തടങ്കലിലാക്കിയ ഉത്തരവ് ശരിവച്ചു. സരിത്തിന്റെ അമ്മ പ്രേമകുമാരി നല്കിയ ഹര്ജി തള്ളിയാണ് വിധി പറഞ്ഞത്.